《留别杨应宁佥宪》
明代·程敏政

杨君我良友，一别经几秋。不图今日来，相见古润州。

颜色甚憔悴，知子非穷愁。无奈寸草心，更抱苍生忧。

蔀斋共蔬食，为子一日留。子才非词藻，立志希前脩。

有如霜涧松，不作春花羞。向来稍自见，足应明堂求。

我生本迂戆，未老惊白头。负恩合窜殛，徼倖归林丘。

子幸不弃我，晤言如有投。感此意不极，翩然愧难酬。

萧萧白日雨，黯黯沧江楼。行装已戒晓，鸣榔发孤舟。

后会杳难期，岁月如奔流。迟子崇令德，盟言慰朋游。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。